KOMISIJOS REGLAMENTAS (ES) 2022/93

2022 m. sausio 20 d.

kuriuo dėl didžiausios leidžiamosios akrinatrino, fluvalinato, folpeto, fosetilo, izofetamido, kiauliauogių mozaikos viruso ES padermės silpnojo izoliato Abp1, kiauliauogių mozaikos viruso CH2 padermės silpnojo izoliato Abp2, spinetoramo ir spirotetramato koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) didžiausia leidžiamoji akrinatrino, fluvalinato, folpeto, izofetamido, spinetoramo ir spirotetramato liekanų koncentracija (toliau – DLK) nustatyta Reglamento (EB) Nr. 396/2005 II priede. Fosetilo DLK nustatyta to reglamento III priedo A dalyje. Konkreti kiauliauogių mozaikos viruso ES padermės silpnojo izoliato Abp1 ir kiauliauogių mozaikos viruso CH2 padermės silpnojo izoliato Abp2 DLK nebuvo nustatyta Reglamente (EB) Nr. 396/2005 ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos akrinatrino, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti persikams ir paprikoms apsaugoti;

(3) pateikta paraiška leisti naudoti fluvalinatą pomidorams ir arbūzams apsaugoti. Pateikta paraiška leisti naudoti folpetą miežiams, avižoms ir rugiams apsaugoti. Atsižvelgiant į kalio fosfonatų naudojimą, pateikta paraiška leisti naudoti fosetilą citrinoms, žaliosioms citrinoms, mandarinams ir žolelių užpilams, gautiems iš lapų ir prieskoninių žolių, apsaugoti. Pateikta paraiška leisti naudoti izofetamidą uogoms, augančioms ant dvimečių ūglių, apsaugoti. Pateikta paraiška leisti naudoti spinetoramą paprastosioms portulakoms apsaugoti. Pateikta paraiška leisti naudoti spirotetramatą porams, svogūnlaiškiams/žaliesiems svogūnams ir tuščialaiškiams česnakams ir medui ir kitiems bitininkystės produktams apsaugoti;

(4) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė pareiškėjams, Komisijai, valstybėms narėms ir visuomenei;

(6) dėl spinoteramo naudojimo paprastosioms portulakoms apsaugoti, Tarnyba įvertino paraišką dėl DLK nustatymo sėjamosioms salotoms ir pateikė pagrįstą nuomonę dėl siūlomos DLK (3). Tame kontekste Tarnyba įvertino liekanų sėjamosiose salotose tyrimus pagal gerąją ūkininkavimo praktiką ir pasiūlė 4 mg/kg DLK. Laikantis galiojančių Sąjungos gairių dėl DLK ekstrapoliacijos (4) ir remiantis su sėjamosiomis salotomis atliktų liekanų tyrimų rezultatais, paprastosioms portulakoms tikslinga nustatyti 4 mg/kg dydžio DLK;

(7) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimas nekeltų rizikos, kad bus viršyta leidžiama paros dozė arba ūmaus poveikio etaloninė dozė;

(8) vykdant nedidelės rizikos veikliųjų medžiagų kiauliauogių mozaikos viruso ES padermės silpnojo izoliato Abp1 ir kiauliauogių mozaikos viruso CH2 padermės silpnojo izoliato Abp2 patvirtinimą paraiškos dėl DLK, pateiktos remiantis tipiškomis naudojimo pomidorams paskirtimis pagal gerąją ūkininkavimo praktiką Sąjungoje, buvo įtrauktos į dokumentų rinkinių santraukas pagal Europos Parlamento ir Tarybos reglamento (EB) Nr. 1107/2009 (5) 8 straipsnio 1 dalies g punktą. Atitinkama valstybė narė įvertino šias paraiškas pagal to reglamento 11 straipsnio 2 dalį. Tarnyba įvertino paraiškas ir pateikė išvadą dėl tų veikliųjų medžiagų pesticido rizikos vertinimo tarpusavio peržiūros (6). Tokiomis aplinkybėmis Tarnyba nemanė, kad būtina nustatyti pamatines vertes šioms medžiagoms ir rekomendavo įtraukti kiauliauogių mozaikos viruso ES padermės silpnąjį izoliatą Abp1 ir kiauliauogių mozaikos viruso CH2 padermės silpnąjį izoliatą Abp2 į Reglamento (EB) Nr. 396/2005 IV priedą;

(9) remiantis pagrįstomis Tarnybos nuomonėmis bei išvadomis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. sausio 20 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers. EFSA Journal 2021;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons. EFSA Journal 2021;19(6):6646.

Reasoned opinion on the modification of the existing maximum residue levels for folpet in barley, oat, rye and wheat. EFSA Journal 2021;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs. EFSA Journal 2021;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries. EFSA Journal 2021;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey. EFSA Journal 2021;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005. EFSA Journal 2020;18(1):5997.

(4) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (SANTE/2019/12752).

(5) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(6) Conclusion on the peer review of the pesticide risk assessment of the active substances Pepino Mosaic Virus, ES strain, mild isolate Abp1 and Pepino Mosaic Virus, CH2 strain, mild isolate Abp2. EFSA Journal 2021;19(1):6388.